Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 66/11/3301	Bánovce nad Bebravou, 19.1.2012
EEČ : 2-23-1-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
Skutková veta:
hoci mu z ustanovenia § 62 ods. 1 a nasl. Zákona o rodine vyplýva povinnosť prispievať na výživu dieťaťa a rozsudkom Okresného súdu Bánovce nad Bebravou XXXXX zo dňa 20.5.2004 právoplatným dňa 29.7.2004 bol zaviazaný prispievať na výživu svojej maloletej dcéry XXXXX, rod. XXXXX, nar. XXXXX vo výške 1.500,-Sk (49,79 Eur) mesačne vždy do 15. dňa v mesiaci vopred k rukám oprávnenej, jej matky XXXXX, predtým XXXXX, trvale bytom XXXXX, ktorej bola zverená do výchovy, sa jej plneniu úmyselne vyhýbal tak, že v sledovanom období, keď bol zamestnaný a mal dostatočný príjem, výživné neplatil a zamestnávateľovi vyživovaciu povinnosť nenahlásil, a keď bol bez práce, nezaevidoval sa v evidencii uchádzačov o zamestnanie Úradu práce, sociálnych vecí a rodiny Partizánske, pracovisko Bánovce nad Bebravou, alebo iného príslušného orgáne práce, čím mu za obdobie od 15.1.2010 doposiaľ vznikol celkový dlh na nezaplatenom výživnom vo výške 1.194,96  Eur

Právna veta:
pretože zanikla trestnosť činu.

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod ČVS:ORP-110/BN-BN-11 zo dňa 3.2.2011 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.

Uznesením povereného príslušníka Obvodného oddelenia PZ Bánovce nad Bebravou pod ČVS:ORP-110/BN-BN-2011 zo dňa 5.4.2011 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania, ktoré sa vo veci uskutočnilo, bolo zistené, že dlžné výživné za obdobie od 15.1.2010 doposiaľ, za ktoré je obvinený XXXXX trestne stíhaný, bolo z jeho strany k dnešnému dňu uhradené v celom rozsahu. Uvedené vyplynulo z výpovede vypočutého svedka XXXXX, oprávneného príjemcu výživného, zo dňa 28.12.2011. Z vykonaných dôkazov súčasne vyplynulo, že v priebehu neplatenia výživného obvineným jeho nezaopatrená maloletá dcéra XXXXX, rod. XXXXX netrpela núdzou a obdobie neplatenia výživného na nej nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona, trestnosť prečinu zanedbania povinnej výživy podľa § 207 ods. 2 Trestného zákona  zanikla. 

Vzhľadom k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor